23.07.2020. Nr.13/17

**ĒKAS FILOZOFU IELĀ 6A, JELGAVĀ NOJAUKŠANA**

NORAKSTS

(ziņo: I.Škutāne)

Uz Jelgavas pilsētas pašvaldībai piekrītoša zemesgabala ar kadastra apzīmējumu 0900 002 0849 (platība 0.0544 ha) Filozofu ielā 6A, Jelgavā atrodas ēka, kuras tehniskais stāvoklis ir kritisks un apdraud sabiedrisko drošību, kā arī vizuāli bojā Jelgavas pilsētvides ainavu. Ēka nav reģistrēta Valsts zemes dienesta Kadastra informācijas sistēmā, nav ierakstīta Zemesgrāmatā un Jelgavas pilsētas pašvaldības administrācijas Būvvaldes (turpmāk – Būvvalde) tehnisko dokumentu glabātuvē nav ēkas projekta dokumentācijas.

Būvvalde vairākkārt ir apsekojusi ēku, par ko 2020.gada 7.februārī sagatavots Atzinums Nr.BIS-BV-19.9-2020-1433(4-23.1/022a/2020) par būves pārbaudi (turpmāk – Atzinums). Atzinumā norādīts, ka daļa ēkas ir sliktā tehniskā stāvoklī. Daļa no ķieģeļu mūra sienas zaudējusi mehānisko stiprību un stabilitāti, un apdraud sabiedrisko drošību. Daļa no ēkas ir cietusi no ugunsgrēka. Vizuāli redzams, ka apdegusi ķieģeļu mūra siena, bojāts jumts un durvis.

Būvniecības likuma 21.panta ceturtā daļa nosaka, ka būves īpašnieks nodrošina būves un tās elementu uzturēšanu ekspluatācijas laikā, lai tā atbilstu šā likuma 9.panta būvei noteiktajām būtiskajām prasībām.

Ņemot vērā, ka Jelgavas pilsētas pašvaldības rīcībā nav informācijas par ēkas piederību, 2020.gada 5.martā pašvaldības informatīvajā izdevumā “Jelgavas Vēstnesis” un 2020.gada 6.martā Latvijas Republikas oficiālajā izdevumā “Latvijas Vēstnesis” tika publicēti sludinājumi ar lūgumu atsaukties ēkas, kura atrodas uz Jelgavas pilsētas pašvaldībai piekrītoša zemesgabala Filozofu ielā 6A, Jelgavā (kadastra apzīmējums 0900 002 0849) īpašniekus vai lietotājus.

Uz publicētajiem sludinājumiem neviens nav atsaucies.

Saskaņā ar Būvniecības likuma 7.panta pirmās daļas 2.punktu, vietējās pašvaldības kompetencē ir pieņemt lēmumus par turpmāko rīcību ar tās teritorijā esošām būvēm, kuras ir pilnīgi vai daļēji sagruvušas vai nonākušas tādā stāvoklī, ka to lietošana ir bīstama vai tās bojā ainavu.

Civillikuma 1084.panta pirmā un trešā daļa nosaka, ka katram būves īpašniekam, lai aizsargātu sabiedrisko drošību, jātur sava būve tādā stāvoklī, ka no tās nevar rasties kaitējums ne kaimiņiem, ne garāmgājējiem, ne arī tās lietotājiem, kā arī ja būves īpašnieks vai valdītājs, pretēji attiecīgās varas pieprasījumam nenovērš draudošās briesmas, tad attiecīgai iestādei, raugoties pēc apstākļiem, būve jāsaved kārtībā vai arī pavisam jānojauc uz īpašnieka rēķina.

Ievērojot augstāk norādīto un, ņemot vērā apstākli, ka Jelgavas pilsētas pašvaldībai nav zināms ēkas īpašnieks vai tās tiesiskais valdītājs un apstākli, ka ēka ilgstoši netiek uzturēta atbilstoši būvniecību regulējošu normatīvo aktu prasībām, un uz lēmuma pieņemšanas dienu ēkas tehniskais stāvoklis ir kritisks un apdraud sabiedrisko drošību, kā arī vizuāli bojā Jelgavas pilsētvides ainavu, saskaņā ar Civillikuma 1084.pantu, likuma „Par pašvaldībām” 15.panta pirmās daļas 14.punktu, Būvniecības likuma 7.panta pirmās daļas 2.punktu, 21.panta ceturto daļu,

**JELGAVAS PILSĒTAS DOME NOLEMJ:**

1. Nojaukt ēku, kura atrodas uz zemesgabala Filozofu ielā 6A, Jelgavā, atbilstoši būvniecību regulējošu normatīvo aktu prasībām.
2. Pilnvarot Jelgavas pilsētas pašvaldības administrācijas Pašvaldības īpašumu pārvaldi organizēt ēkas Filozofu ielā 6A, Jelgavā nojaukšanu.
3. Ēkas Filozofu ielā 6A, Jelgavā nojaukšanas izdevumus segt no pamatbudžeta izdevumu programmas “Pašvaldības dzīvokļu pārvaldīšana, remonts, veco māju nojaukšana” (klasifikācijas kods 06.604) esošajiem līdzekļiem.

Jelgavas pilsētas domes lēmumu viena mēneša laikā var pārsūdzēt Administratīvās rajona tiesas Jelgavas tiesu namā (Atmodas ielā 19, Jelgavā, LV-3007).

Domes priekšsēdētājs *(paraksts)* A.Rāviņš

NORAKSTS PAREIZS

Administratīvās pārvaldes

Kancelejas vadītāja B.Jēkabsone

2020.gada 23.jūlijā